ทองหล่อ กำลังก้าวขึ้นมาเป็น ทำเลแพงสุดในประเทศ
รู้หรือไม่ ดีลล่าสุดของเครือโรงแรม SHANGRI-LA  ราคาที่ดินทองหล่อนั้นขึ้นไปถึง 2.8 ล้านบาท ต่อตารางวา หรือคิดเป็นประมาณ 7 เท่าของราคาประเมิน  ราคานี้ถือเป็น สถิติใหม่ของราคาที่ดินย่านทองหล่อ และใกล้เคียงกับราคาที่ดินแพงสุดในประเทศ บริเวณถนนหลังสวนที่ 3 ล้านบาท ต่อตารางวา  ทองหล่อ ทำเลที่ไม่ได้อยู่ใจกลางเมือง เหมือน เพลินจิต สาทร สีลม ทองหล่อ ทำเลที่ไม่ได้มีตึกสูงเบียดเสียดกันหนาแน่น เหมือนย่านอื่น
25 ก.ย. 2562

ทองหล่อ กำลังก้าวขึ้นมาเป็น ทำเลแพงสุดในประเทศ / โดย ลงทุนแมน
รู้หรือไม่ ดีลล่าสุดของเครือโรงแรม SHANGRI-LA ราคาที่ดินทองหล่อนั้นขึ้นไปถึง 2.8 ล้านบาท ต่อตารางวา หรือคิดเป็นประมาณ 7 เท่าของราคาประเมิน
ราคานี้ถือเป็น สถิติใหม่ของราคาที่ดินย่านทองหล่อ และใกล้เคียงกับราคาที่ดินแพงสุดในประเทศ บริเวณถนนหลังสวนที่ 3 ล้านบาท ต่อตารางวา
ทองหล่อ ทำเลที่ไม่ได้อยู่ใจกลางเมือง เหมือน เพลินจิต สาทร สีลม
ทองหล่อ ทำเลที่ไม่ได้มีตึกสูงเบียดเสียดกันหนาแน่น เหมือนย่านอื่น
ทองหล่อมีอะไรดี ถึงกลายมาเป็นหนึ่งในทำเลที่แพงสุดในประเทศไทย
ลงทุนแมนจะเล่าให้ฟัง..
ถ้าให้เทียบ 1 ตารางวา จะมีขนาดประมาณ 1 โต๊ะปิงปอง
นั่นแปลว่า ถ้าเราอยากได้ที่ดินบริเวณดีลล่าสุดที่เกิดขึ้นในทองหล่อ
เราจะต้องจ่ายเงินทั้งหมดประมาณ 2.8 ล้านบาท ต่อ ที่ดินขนาดโต๊ะปิงปอง
ถึงแม้ว่า ในช่วงหลายปีที่ผ่านมานี้ เราอาจจะได้เห็นการชะลอตัวของวงการอสังหาริมทรัพย์ ด้วยปัจจัยทางเศรษฐกิจต่างๆ
แต่ทำเลทองหล่อ กลับยังได้รับความนิยมในหมู่นักลงทุน และผู้อยู่อาศัย
เรามาดูประวัติของที่ดินบริเวณนี้กันสักนิด เคยสงสัยไหมว่า ทองหล่อ ชื่อนี้มาจากไหน?
สมัยก่อน ซอยนี้มีการหล่อพระพุทธรูปทองคำ? คำตอบคือไม่ใช่
ซอยทองหล่อ หรือเรียกอีกชื่อหนึ่งว่า สุขุมวิท 55 ที่ดินในซอยนี้ ในสมัยก่อนเป็นของ พลเรือตรี ทหาร ขำหิรัญ ซึ่งมีชื่อเดิมว่า ทองหล่อ ขำหิรัญ และนั่นจึงเป็นที่มาของชื่อซอยทองหล่อในปัจจุบัน
หนึ่งในจุดเด่นที่หลายๆ คนนึกถึงเวลาพูดถึงบริเวณทองหล่อ สุขุมวิท ก็คือ ย่านคนญี่ปุ่น
เพราะไม่ว่าจะเป็น ซอยเล็ก หรือริมถนน ก็จะมีร้านอาหารญี่ปุ่นแทรกตัวอยู่เต็มไปหมด
ทำไมย่านนี้คนญี่ปุ่นจึงอยู่กันมาก?
เรื่องนี้มีประวัติมาตั้งแต่ ช่วงสงครามโลกครั้งที่ 2
พื้นที่บริเวณนี้ได้กลายเป็น ฐานทัพญี่ปุ่น
ทำให้มีคนญี่ปุ่นเริ่มมาอาศัยอยู่บริเวณนี้ตั้งแต่สมัยนั้น
และเมื่อสงครามโลกสิ้นสุดลง ก็ได้มีการขยายถนนเพิ่มขึ้นเป็น 6 เลน
ทำให้ซอยทองหล่อนั้น มีขนาดถนนที่กว้างที่สุดในเส้นสุขุมวิทตอนกลาง และนี่จึงเป็นแรงส่งให้ทองหล่อเป็นเส้นทางเชื่อมต่อสำคัญของถนนสุขุมวิท
แล้วจุดเด่นที่ทำให้ทองหล่อกลายเป็นย่านที่ได้รับความนิยมในปัจจุบันคืออะไร?
คำตอบก็คงเป็นเพราะ บริเวณนี้มีสถานที่สำคัญหลายอย่างที่ตอบสนอง Lifestyle ของคนรุ่นใหม่ ที่แสดงถึงทำเลแห่งอนาคต
เริ่มตั้งแต่ในช่วงเช้า ที่เราสามารถหาร้านคาเฟ่ เพื่อดื่มกาแฟ หรือ ทานอาหารเช้ากับครอบครัว
ต่อด้วยสถานที่นั่งทำงาน ในช่วงกลางวัน
ตอนบ่ายแวะชอปปิงที่ห้างสรรพสินค้า
ต่อด้วยสังสรรค์กับเพื่อนในช่วงเวลากลางคืน
สุดท้ายเราอาจจะจบด้วยร้านข้าวต้ม รอบดึก
กิจกรรมทั้งหมดนี้สามารถเกิดขึ้นได้ในบริเวณที่ใกล้เคียงกัน
พอมาถึงตรงนี้ หลายคนอาจจะคิดว่า ย่านนี้มีแต่ ร้านอาหาร และ สถานที่เที่ยวกลางคืน
แต่จริงๆ แล้วบริเวณนี้มีครบทั้ง ห้างสรรพสินค้า คอมมูนิตี้มอลล์ โรงเรียน และ โรงพยาบาล
เริ่มตั้งแต่ ห้างเอ็มโพเรียม เอ็มควอเทียร์ จากเครือเดอะมอลล์ ในย่านพร้อมพงษ์ ไม่ไกลจากทองหล่อ
Foodland, Fuji Supermarket, J Avenue, The Commons หรือล่าสุด ร้านค้าชื่อดังจากญี่ปุ่น อย่าง Donki Mall
รู้หรือไม่ว่า เชนร้านขนมหวานชื่อดัง After You ก็เกิดขึ้นร้านแรกที่บริเวณ J Avenue โดยที่ชื่อ After You ก็เพราะ เปิดร้านอยู่ข้างๆ ร้านปิ้งย่างชื่อ Yuu
นอกจากนั้นยังมีโรงพยาบาลเอกชน ชื่อดังอย่าง สมิติเวช หรือ บำรุงราษฎร์ ก็เดินทางไม่ไกลจากทองหล่อ
แม้กระทั่งโรงเรียนอินเตอร์ชื่อดัง เช่น โรงเรียนนานาชาติเอกมัย และ Bangkok Prep ก็อยู่บริเวณนี้เพื่อรองรับลูกหลานทั้งชาวไทย และ ชาวต่างชาติ
ทั้งหมดนี้ทำให้ทำเลทองหล่อกลายเป็นหนึ่งในย่านอยู่อาศัยที่น่าสนใจเพราะมีสิ่งอำนวยความสะดวกครบครัน และยังมีรถไฟฟ้า BTS สายสุขุมวิท ซึ่งเชื่อมต่อ เพลินจิต ชิดลม นานา อโศก ได้เพียงไม่กี่สถานี
ปัจจัยสำคัญอีกอย่างหนึ่ง ที่ทำให้บริเวณนี้ดึงดูดนักพัฒนาอสังหาริมทรัพย์หลายราย ก็เป็นเพราะว่า
ซอยทองหล่อนั้น มีขนาดถนนที่กว้างมาก จึงสามารถที่จะสร้างโครงการแนวสูง ได้มากกว่าสุขุมวิทซอยอื่นๆ
และที่สำคัญที่สุด คอนโดสูงเหล่านี้ มีราคาเพิ่มขึ้นเป็นเท่าตัวในช่วงที่ผ่านมา
อ้างอิงราคาเสนอขายเฉลี่ย จากเว็บไซต์ hipflat
Noble Remix จาก Noble ราคาปี 2008 ตารางเมตรละ 92,000 บาท ตอนนี้ตารางเมตรละ 176,000 บาท
Ashton Morph 38 จาก Ananda ราคาปี 2010 ตารางเมตรละ 151,000 บาท ตอนนี้ตารางเมตรละ 224,000 บาท
HQ ทองหล่อ จาก Sansiri ราคาปี 2012 ตารางเมตรละ 136,000 บาท ตอนนี้ตารางเมตรละ 246,000 บาท
และล่าสุด The Bangkok Thonglor จาก Land and Houses ตอนนี้ขายราคาตารางเมตรละ 370,000 บาท..
ปิดท้ายด้วยข้อมูลที่น่าสนใจ
รู้หรือไม่ว่า คุณตัน ภาสกรนที เจ้าของอิชิตัน มีที่ดินขนาดใหญ่ถึง 14 ไร่ ในซอยทองหล่อ 10 ชื่อว่า Arena 10 ซึ่งเป็นที่ตั้งของสถานบันเทิงชื่อดังอย่าง Funky Villa, Demo ล่าสุด คุณตันได้ขายที่ดินผืนนี้ไปแล้วให้กับบริษัทพัฒนาอสังหาริมทรัพย์ชื่อ Origin
ราคาซื้อขายที่มีการคาดการณ์คือ 1.2 ล้านบาทต่อตารางวา ซึ่งคิดเป็นมูลค่าประมาณ 6,700 ล้านบาท
เมื่อเทียบกับมูลค่าบริษัทอิชิตันที่ตอนนี้มีมูลค่า 7,900 ล้านบาท
สรุปแล้ว ที่ดินของคุณตันผืนเดียวที่ทองหล่อ มีมูลค่าเกือบเท่ากับ อิชิตัน ทั้งบริษัทเลยทีเดียว..
----------------------
Blockdit โซเชียลมีเดียรูปแบบใหม่
----------------------
References
-
-
-
-
-
-